גיליון 122 לשנת 2010תל עשיר
תל עשיר
דייגו ברקן
בחודש יוני 2007 נערכה חפירת הצלה בתל עשיר שבתחום מכון וינגייט (הרשאה מס' 5156-A; נ"צ 18469/68556), לאחר שהתגלו שרידים קדומים במהלך בדיקות לקראת בניית בריכת שחייה. החפירה, מטעם רשות העתיקות ובמימון מכון וינגייט, נוהלה על ידי ד' ברקן, בסיוע ש' יעקב-ג'ם (מנהלה), ט' מלצן ור' מישייב (מדידות ושרטוט), א' דגוט ((GPS, צ' שגיב (צילום), מ' שויסקיה (ציור בשטח), ד' מסארווה (בדיקות מקדימות) וח' טורגה (קרמיקה). כן סייעו ע' ראם, ע' עזב, ל' תלמי ונציגים ממכון וינגייט.
האתר נמצא על גבעת כורכר מדרום לאפיקו של נחל פולג, במרחק של כ-500 מ' ממזרח לחוף הים (איור 1). בשנים 1981–1982 נערכו באתר שלוש עונות חפירה (ר' חדשות ארכיאולוגיות עז, עח–עט; ר' גופנא וא' איילון, תשס"ג, ארץ ישראל כ"ז, עמ' 55–65), בהן התגלה אתר פולחן קטור מתקופת הברונזה הביניימית.
שטח החפירה (75 מ"ר; איור 2) מרוחק כ-20 מ' מדרום לחפירות של גופנא ואיילון. בכל השטח התגלו אבני כורכר קטנות ובינוניות הפזורות במפלס אחיד (לוקוסים 101, 103, 104, 109, 112; איורים 3–6). מתחת למפלס האבנים נחשף חול כורכר של הגבעה (לוקוסים 107, 108, 111; איור 7). בין האבנים התגלו מעט חרסים מתקופת הברזל 2, ובהם קדרה (איור 8: 1), סיר בישול (איור 8: 2) וקנקן (איור 8: 3), המתוארכים למאה הט' לפסה"נ. אפשר שאבנים אלה הן שרידי משטח, שנבנה מסביב לאזור הפולחני מתקופת הברונזה הביניימית שנחשף בעבר בקרבת מקום. ייתכן שלאחר עזיבת האתר בתקופת הברונזה הביניימית, המשיך האתר לשמש לכינוס של אוכלוסייה שהתגוררה ביישובים קטנים בקרבת מקום.
3. מפלס אבנים (לוקוס 104), מבט למזרח.
4. מפלס אבנים (לוקוס 103), מבט למערב.
5. מפלס אבנים (לוקוס 101), מבט לצפון.
6. מפלס אבנים (לוקוס 109), מבט לצפון-מערב.
7. מפלס אבנים (לוקוס 111) ומתחתיו חול-כורכר, מבט מערב.